Eyes Wide Open is ’n mooi film met ’n buitengewone onderwerp, maar dit maak ’n tragiese fout in sy laaste toneel en ondermyn daarmee die hele erns van die produksie.
Die film speel af in ’n erg ortodokse gedeelte van die stad Jerusalem, waar kuisheid aan die orde van die dag is en mans met lang baarde die strate patrolleer om seker te maak dat almal getrou bly aan die moraliteitskode. Dit is in hierdie konteks wat die slagter Aaron en die baie aantreklike jong student Ezri mekaar raakloop. Albei is getroue volgelinge van die Tora, maar daar is ’n onmiddellike vonk tussen die twee mans en die geheim wat hulle moet hou, lei tot die noodwendige pyn en lyding wat met geheime saamgaan.